**Elektros rinkos barometras: Lietuvoje didmeninė elektros kaina per savaitę augo 37 proc.**

**Praėjusią savaitę didmeninė elektros kaina Lietuvoje didėjo 37 proc. ir vidutiniškai siekė 99,39 Eur/MWh. Tiek pat elektra kainavo ir Latvijoje bei Estijoje.**

Kitose Europos šalyse elektros kainos pokytis buvo skirtingas: Lenkijoje savaitės vidutinė kaina taip pat didėjo ir siekė 99,36 Eur/MWh, Vokietijoje – neženkliai pigo iki 77,95 Eur/MWh.

Tuo metu nepriklausomų elektros tiekėjų Lietuvos gyventojams siūlomos kainos šiek tiek didėjo. „Elektrum Lietuva“ žemiausia fiksuota kaina siekė 24,42 ct/kWh, fiksuojant ją 12 mėnesių.

„Praėjusią savaitę Baltijos šalyse elektros kaina kilo dėl reikšmingai sumažėjusios gamybos iš atsinaujinančių energijos šaltinių: vėjo energijos gamyba smuko 63 proc., o hidroelektrinių gamyba sumažėjo 27 proc. ir pasiekė žemiausią savaitės lygį šiais metais. Saulės energijos gamyba Baltijos šalyse buvo 3 proc. mažesnė nei ankstesnę savaitę“, – sako energetikos sprendimų bendrovės „Elektrum Lietuva“ produktų vystymo vadovas Mantas Kavaliauskas.

Vidutinė „Nord Pool“ elektros biržos kaina, palyginti su ankstesne savaite, augo 12 proc. iki 27,60 Eur/MWh. Tam įtakos turėjo 25 proc. sumažėjusi vėjo energijos gamyba, kuri pasiekė žemiausią lygį šiais metais.

Elektros vartojimas „Nord Pool“ regione ankstesnę savaitę toliau mažėjo ir pasiekė 6 428 GWh, gamybos apimtys taip pat traukėsi ir siekė 7 422 GWh.

**Lietuvoje vartojimas augo, gamyba mažėjo**

Baltijos šalyse elektros vartojimas per savaitę augo 2 proc. ir siekė 454 GWh. Lietuvoje elektros suvartota 1 proc. daugiau nei ankstesnę savaitę, 212 GWh, Latvijoje – 4 proc. daugiau, 109 GWh, o Estijoje vartojimas didėjo 2 proc. iki 133 GWh.

Elektros energijos bendros gamybos apimtys Baltijos šalyse praėjusią savaitę smuko 21 proc. ir siekė 262 GWh. Lietuvoje elektros energijos pagaminta 25 proc. mažiau nei ankstesnę savaitę, 125 GWh, Latvijoje – 28 proc. mažiau, 46 GWh, Estijoje gamybos apimtys mažėjo 12 proc. iki 92 GWh.

Per savaitę visos trys Baltijos šalys kartu pagamino 58 proc. joms reikalingos elektros energijos. Lietuvoje pagaminta 59 proc., Latvijoje – 42 proc., Estijoje – 69 proc. šaliai reikalingos elektros energijos.

**Apie bendrovę:**

*„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 70 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 212 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei šešis saulės parkus (29,6 MW). Vystomi nauji saulės ir vėjo parkai, kurių bendra galia viršys 300 MW.*